**Сцэнар абраду «Сватаўство”**

*Карціна у двух дзеях*

ДЗЕЮЧЫЯ АСОБЫ

|  |  |
| --- | --- |
| **Сям'я жаніха**  Мікіта – бацька  Ганна – маці  Іван - іх сын  Сваты | **Сям'я маладой**  Ягор - бацька  Параска - маці  Маня - маладая |

**Абсталяванне:**  на сцэне – інтэр’ер сялянскай хаты; удзельнікі свята апрануты ў беларускае народнае адзенне.

**Дзея І**

**«Сямейная нарада»**

*Дзеянне адбываецца ў хаце жаніха. Бацька за сталом рамантуе лапці. Маці завіхаецца ля печы, потым садзіцца на ложак, вяжа на спіцах. Сын падыходзіць да бацькі, дапамагае яму.*

**МАЦІ:** Мікіта, ці чуеш, што я табе кажу, гэта ж каторы раз.

**БАЦЬКА:** Ну вось, зноў ты Ганна завяла сваю музыку.

**МАЦІ:** А што я дрэннага кажу. Хлопец ужо дарослы, жаніць пара. Яму жонка, а мне памочніца ў хаце.

**БАЦЬКА:** Ну добра ўжо, добра. Сынку, чуеш, што маці кажа? Сапраўды, табе ўжо 23 гады. Я ў свой час у такім узросце быў ўжо жанаты.

**СЫН:** Ну вось, зноў гаворку пра жаніцьбу завялі. Вам трэба, дык і жаніцеся.

**МАЦІ:** Што гэта ты кажаш?! Сам да гэткай пары не знайшоў сабе дзяўчыны, дык мы табе знойдзем. Што ты, бацька, скажаш?

**БАЦЬКА:** Ну, я дык думаю, можа, Параску засватаць.

**МАЦІ**: Якую Параску? Івана Кузьміча дачку? Дык ў яе ж маці ідзе не дойдзець, гаворыць не дагаворыць.

**БАЦЬКА:** Ну то давай Ганну Антонаву.

**МАЦІ: -** Ой, што гэта ты, яна ж такая ласкатуха.

**БАЦЬКА: -** А Вольгу Васілёву?

**МАЦІ:** - Яна ж такая пышная, якая з яе работніца!

**БАЦЬКА:** - Ну, до табе. Гэта пышная, тая ласкатуха. Табе не ўгадзіш.

**МАЦІ: -** Я вось думаю, Маню Ягораву. Вельмі ж добрая дзяўчына: і ветлівая, і работніца, ды й прыгожая. Добрай была б жонкай нашаму Івану. Што ты, сынку, на гэта скажаш?

**СЫН: -** І мне таксама яна падабаецца. Я не супраць, згодзен.

**БАЦЬКА:** Ну, слава Богу, прыйшлі да высновы. Пайду да кума, будзем сватоў засылаць.

*Голас за кадрам:*

Вось так, а, мабыць, неяк інакш адбывалася сямейная рада аб жаніцьбе свайго сына. Сапраўды, менавіта бацькі вырашалі будучы лёс свайго сына. Улічвалася ўсё: сям’я маладой, паводзіны, жыццё яе радні, ды і самой маладой.

**Дзея ІІ**

**«Уласна сватаўство”**

*Хата маладой. Бацькі маладой завіхаюцца па дому. Дачка прыбірае ў хаце: падмятае падлогу, прыбірае на стале, накрывае посцілкай ложак. На вуліцы чуецца нейкі грукат, гоман. Стук у акно.*

**ГОЛАС**. Ці дома гаспадары? Заблудзіліся мы, ноч ужо на двары, пусціце ў хату пераначаваць.

**БАЦЬКА:** Хто гэта можа быць?. Трэба пусціць, як жа, людзі вось заблудзіліся. Ідзі, жонка, запрасі людзей у хату.

*Жонка ідзе да дзвярэй, адчыняе іх. У хату заходзяць бацька жаніха, хросны бацька, яшчэ сямейная пара: цётка маладога са сваім мужам.*

**БАЦЬКА НЯВЕСТЫ:** Праходзьце, калі ласка, сядайце. А з якіх вы краёў?

**СВАТ:** Ды недалёка жывём, у Вароне.

**БАЦЬКА МАЛАДОЙ:** Я добра ведаю тых варонцаў, а вас не бачыў ніколі.

**СВАХА:** - Мы прыехалі жыць туды нядаўна, вось вы і не ведаеце.

**БАЦЬКА МАЛАДОЙ:** - Ну, зразумела. А мы вось павячэралі і займаемся хатнімі справамі. Сёлета добры ўраджай быў: бульбы шмат накапалі, а садавіны так шмат, што нават і не справіліся ўсю прыпарадчыць.

**СВАТ: -** Яно і праўда. А мы вось едзем купіць на кірмашы авечку. У нас іх шмат у гаспадарцы, але вось не хапае адной. Можа ў вас лішняя ёсць, мы б купілі.

**МАЦІ МАЛАДОЙ:** Што вы, людцы, дарагія. Нам самім у гаспадарцы згадзіцца. Ды і яшчэ маладая зусім наша авечка, няхай падрасце, пасталее.

**СВАХА: -** А мая ты гаспадынечка! Хай сабе маладая. У нашай гаспадарцы ўсяго багата: хата і прыбудовы цудоўныя, і ежы і адзення шмат, у хлеве і кароўка, і коні, і іншая жыўнасць. У нас падрасце, пасталее ваша авечка.

*Маці адводзць свайго мужа ўбок і кажа яму:*

“Ягор, гэта ж ніякія не праезджыя, гэта сваты прыехалі да нашай Манечкі”.

*Бацька хросны выступае ўперад, кланяецца і кажа.*

**БАЦЬКА хросны** - Я сват прысланы, каб быў стол засланы.

**МАЦІ НЯВЕСТЫ:** дастае з куфра абрус, засцілае ім стол, дачка ставіць на стол чаркі (гэтаазначала, што яна згодна піць са сватам). Сваты ставяць на стол пачастункі. Усе садзяцца за стол.

**СВАТ:** Паважаныя гаспадары! (*устаўшы з-за стала).* Вы ўжо здагадаліся, што мы ніякія не падарожнікі, а сваты. А есць у нашым двары князь малады, а ў вас князёўня. Дык ці не аддасце вашу князёўню за нашага князя?

**СВАЦЦЯ:** Ён у нас прыгожы, да работы спрытны, бацькоў ды старых паважае, сябе ў крыўду не дае, малодшым братам ды сёстрам добры настаўнік.

**БАЦЬКА:** А мае вы, сваточкі. Нашай жа Манечцы толькі 18-ць гадкоў стукнула. Яна ж яшчэ зусім маладая.

**МАЦІ**: Во, во, бацька праўду кажа. А як застануся без памочніцы: яна ж мне і ў хаце дапаможа, і спрасці, і саткаць што-небудзь. Маладая яшчэ.

**СВАХА:** Ну што ты, матуля, кажаш! Успомні сябе! У колькі год сама замуж зайшла? Ці было хоць 18 гадоў? Ды і сама гаспадынька яшчэ хоць куды! Трэба выдаваць дачку замуж, бо прыкмета добрая ў народзе ёсць: хто першы замуж пазваў, за таго і ісці трэба.

**МАЦІ:** Яно то так, праўду кажаце. Але ж і ручнікоў яшчэ, колькі патрэбна маладой, не наткалі.

**СВАТ:** А мы давайце запытаем у самой Манечкі. Я ведаю, яна знаёма з нашым Іванам. Што, Маня, ці пойдзеш за нашага князя замуж?

*Дзяўчына засаромелася, адышла да акна*

**БАЦЬКА НЯВЕСТЫ:** - А што ў яе пытаць? Па ўсяму відна, што люб ёй Іван. І калі толькі заляцаліся, не ведаю!

**СВАТ:** Ну дык, Маня, ці пойдзеш за нашага Івана?

**НЯВЕСТА:** - Як бацькі скажуць, так і будзе.

**БАЦЬКА:** Ну, то і ўдарым па рукам.

*Сваты паціскаюць адзін аднаму рукі. Паціскае рукі сватам і дзяўчына. Гэта азначала, што стрымаць дадзенае слова лічыцца амаль ужо абавязковым.*

**СВАТ:** Калі ж прызначым вяселле?

**БАЦЬКА:** Я думаю, праз месяц. Трэба ж падрыхтавацца.

**СВАТ:** Мы згодны, значыць, якраз пасля Калядаў.

*Нявеста абвязвае сватоў ручнікамі, што з’яўлялася знакам згоды на шлюб.**Ручнік свату завязваюць праз левае плячо вузлом пад правую руку . Свацці, наадварот, праз правае плячо пад левую руку. Гаспадары праводзяць гасцей да парога.*

*Голас за кадрам:*

Сватаўство адбылося. Уперадзе заручыны. Заручыны звычайна праводзіліся напярэдадні вяселля, гэта значыць, у суботу, альбо за нядзелю да вяселля. У гэты вечар збіраюцца да нявесты ўсе запрошаныя на вяселле і знаёмыя ей дзяўчаты. Але гэта ўжо іншая гісторыя…